ฟิทช์ฯลดเป้าเศรษฐกิจโลกทรุดยาวปี’56
“ฟิทช์” ปรับลดเป้าเศรษฐกิจโลกยกแผง ฟันธงเศรษฐกิจทรุดลากยาวถึงปี 2556 เหตุพิษวิกฤตหนี้เน่ายูโรโซนพ่นใส่
5 ต.ค. 2554

“ฟิทช์” ปรับลดเป้าเศรษฐกิจโลกยกแผง ฟันธงเศรษฐกิจทรุดลากยาวถึงปี 2556 เหตุพิษวิกฤตหนี้เน่ายูโรโซนพ่นใส่ 
สำนักข่าวต่างประเทศรายงานว่า ฟิทช์ เรทติ้งส์ สถาบันจัดอันดับความน่าเชื่อทางธุรกิจและเศรษฐกิจ เปิดเผยรายงานผลการประมาณการขยายตัวของเศรษฐกิจโลกในปี 2554 จะมีอัตราการขยายตัวเฉลี่ย 2.6% น้อยกว่าที่เคยประมาณการไว้ที่ 3.1% และเศรษฐกิจโลกในปี 2555 คาดว่ามีอัตราการขยายตัว 2.7% ซึ่งต่ำกว่าที่เคยประเมินไว้ที่ 3.4% 
สำหรับอัตราการขยายตัวทางเศรษฐกิจโลกในปี 2556 ก็คาดว่าจะเติบโตเฉลี่ย 3.1% น้อยกว่าที่คาดการณ์ไว้ที่ 3.4%
ปัจจัยสำคัญที่จะทำให้เศรษฐกิจโลกในปีนี้ และปี 2555 มีอัตราการขยายตัวลดลงมาจากวิกฤตหนี้สาธารณะและการขาดดุลงบประมาณจำนวนมหาศาลของกลุ่มประเทศสหภาพยุโรปที่ใช้สกุลเงินยูโร หรือยูโรโซน ที่ยังคงคุกคาม อยู่ในเวลานี้ ซึ่งจะส่งผลกระทบเชิงลบต่อสถานการณ์เศรษฐกิจโลก 
นายฌอง โคลด จุงเกอร์ นายกรัฐมนตรีของลักเซมเบิร์ก ในฐานะประธานกลุ่มยูโรโซน เปิดเผยว่า ทางกลุ่มจะไม่ยอมให้กรีซผิดนัดชำระหนี้ โดยจะพยายามให้กรีซได้รับเงินกู้ช่วยเหลือรอบที่ 2 จำนวน 8,000 ล้านยูโร ซึ่งจะประชุมพิจารณาในวันที่ 13 ต.ค.นี้